钦定古今图书集成/明伦汇编/官常典/第093卷 > 信王榛
## 钦定古今图书集成/明伦汇编/官常典/第093卷 > 信王榛

按《宋史》本传：“榛初授建雄军节度使、检校太尉，封福国公。三年，授检校太保。宣和末，改安远军节度使，加
开府仪同三司，封平阳郡王。靖康元年，授庆阳、昭化
军节度使，迁检校太傅，进封信王。后从渊圣出郊，北
行至庆源，亡匿真定境中。时马广与赵邦杰聚兵保
五马山砦，阴迎榛归，奉以为主。两河遗民闻风响应”，
榛遣广诣行在奏之，其略曰：“邦杰与广，忠义之心，坚
若金石。臣自陷贼中，颇知其虚实。贼今稍惰，皆怀归
心，且累败于西夏，而契丹亦出攻之。今山西诸砦乡
兵约十馀万，力与贼抗，但皆苦窘，兼阙戎器，臣多方
存恤，惟望朝廷遣兵来援，不然，久之恐反为贼用。臣
于陛下，以礼言则君臣，以义言则兄弟，其忧国念亲
之心无异。愿委臣总大军，与诸砦乡兵约日大举，决
见成功。”广既至，黄潜善、汪伯彦疑其非真。上识榛手
书，遂除河外兵马都元帅。潜善、伯彦终疑之。广将行，
密授朝旨，使几察榛，复令广听诸路节制。广知事不
成，遂留于大名府不进。会有言榛将渡河入京，朝廷
因诏择日还京，以伐其谋。金人恐广以援兵至，急发
兵攻诸砦，断其汲道，诸砦遂陷，榛亡，不知所在。或曰：
“后与上皇同居五国城。”绍兴元年，邓州有杨其姓者，
聚千馀人，自称信王，镇抚使翟兴觉，诈遣将斩之以
闻。